Publisert: 07. april 2019, kl. 21:51
Arbeiderpartiet vedtok å nedfelle krav om responstid for ambulanse på sitt landsmøte. Det kan dermed bli flertall for forslaget i Stortinget.
Senest i fjor høst fremmet Senterpartiet, Sosialistisk Venstreparti og Kristelig Folkeparti et forslag om å forskriftsfeste krav om responstid. Forslaget ble ikke vedtatt og per i dag er det ikke nasjonale krav til responstid for ambulansetjenesten.
I et brev ber generalsekretær Tommy Skar i LHL Hjerneslag partiene om gå sammen med Arbeiderpartiet, og sikre at responstiden for ambulanser vedtas i Stortinget.
Ifølge de veiledende responstidene, som ble vedtatt i 2000, skal ambulansen være fremme innen 12 minutter i tettbygde strøk og innen 25 minutter i grisgrendt strøk i 90 prosent av hendelsene.
– Ingen av fylkene oppnår de veiledende responstidene som er satt for ambulansen, skriver generalsekretæren i brevet.
Kvalitetsindikatoren viser samtidig at det er variasjoner mellom fylkene når det kommer til responstid.